Liite SRY:n sääntöihin, Valiokuntien ohjesäännöt,
päivitetty SRY:n vuosikokouksessa 27.1.2022

Apurahavaliokunnan ohjesääntö
SRY haluaa edistää reumatologian alan tieteellistä tutkimusta ja SRY:n hallitus tukee apurahojen jakamista auttamalla hakumenettelyssä. SRY:n hallitus voi käyttää tähän apunaan apurahavaliokuntaa, jonka kokoonpanon SRY:n hallitus päättää vuosittain. Vähintään yhden apurahavaliokunnan jäsenistä tulee olla SRY:n hallituksen jäsen. Apurahavaliokunta voi tarvittaessa käyttää myös muita asiantuntijoita. Apurahahakemuksia arvioidessaan apurahavaliokunnan tulee huomioida apurahaa jakavan tahon tahto ja SRY:n hallituksen ohjeistus. Apurahavaliokunnan jäsenet ovat jäävejä arvioimaan hankkeita, joissa ovat itse osallisina. Apurahavaliokunta tekee esityksen apurahansaajista SRY:n hallitukselle, joka tekee päätöksen apurahansaajista tai tekee puolestaan esityksen apurahansaajista apurahaa jakavalle taholle. Pääsääntöisesti apurahat julistetaan haettaviksi loppuvuodesta ja apurahojen jakotilaisuus pidetään vuosikokouksen yhteydessä. Apurahansaajat ovat vapautettuja SRY:n kokouksen osallistumismaksusta apurahan jakopäivänä. Apurahavaliokunnalle korvataan sen kokouksen kulut, jossa apurahat jaetaan (osallistumismaksu, majoitus ja matkat).

———————

Erikoistumiskoulutusvaliokunnan ohjesääntö
Erikoistumiskoulutusvaliokunnan tehtävä on vastata reumatologian erikoislääkärin tutkintoon liittyvistä asioista. Sen jäsenet ovat yliopistojen reumatologian erikoistumiskoulutuksen vastuukouluttajat sekä koulutusvastuulääkärit, joista yhden on oltava myös SRY:n hallituksen jäsen. Valiokunta voi halutessaan täydentää itseään asiantuntijajäsenillä.

———————

Tiedevaliokunnan ohjesääntö
Tiedevaliokunnan tehtävänä on koordinoida ja innovoida kansallista reumatologista tutkimusta ja koordinoida tutkimusrahoituksen kohdentamista. Tiedevaliokunnan kokoonpano vahvistetaan vuosittain SRY:n vuosikokouksessa. Vähintään yhden tiedevaliokunnan jäsenen tulee olla SRY:n hallituksen jäsen. Valiokunta valitsee keskuudestaan sihteerin.

Tiedevaliokunta tekee ehdotuksen hallitukselle yhdistyksen antaman tutkimusrahoituksen kohdentamisesta. Valiokunta seuraa myönnetyn rahoituksen käyttöä.

Tiedevaliokunta järjestää vuosittain sidosryhmien kanssa yhteistyökokouksen reumatologisen tutkimuksen edistämiseksi.

Tiedevaliokunta valitsee tiedonhallintajaoksen, johon kuuluu vähintään yksi tiedevaliokunnan jäsen. Tiedonhallintajaos suunnittelee ja seuraa yhdistyksen rekisteritoimintaa ja vastaa vuosittaisen rekisterikokouksen järjestämisestä.

———————

Liite SRY:n sääntöihin: Varojen hallinta

Ohjeistus SRY:n varojen hallinnoinnista
Hallituksen on hoidettava yhdistyksen taloutta huolellisesti ja yhdistyksen tarkoitusta edistävällä tavalla.

Hallituksen nimeämä rahastonhoitaja hoitaa yhdistyksen taloutta ja varainhankintaa tehtyjen päätösten ja hallituksen antamien ohjeiden mukaisesti. Rahastonhoitaja esittelee talouteen liittyvät asiat hallitukselle ja yhdistyksen kokoukselle. Rahastonhoitaja huolehtii menojen suorittamisesta sääntöjen ja päätösten mukaisesti ja seuraa tulojen sekä jäsenten maksamien jäsenmaksujen kertymistä. Rahastonhoitaja huolehtii siitä, että kirjanpitoon viedyt tositteet täyttävät kirjanpitolain vaatimukset ja ovat varustetut tarvittavin lisäselvityksin.

Yhdistyksen varoja on säilytettävä luotettavasti ja huolellisesti. Lahjoitusvarat tulee pitää erillään yhdistyksen muista varoista. Lahjoitusvaratilin maksuliikenne hoidetaan ainoastaan tilisiirtojen kautta.

SRY:n tilien, verkkopankin ja tilinkäyttövälineiden käyttöönotosta ja käyttöoikeuksista päättää hallitus.

Lahjoitusvaratilin käyttöoikeus on rahastonhoitajalla, jonka tulee hyväksyttää kaikki tililtä tehtävät maksut hallituksen puheenjohtajalla tai varapuheenjohtajalla.

Muiden tilien ja tilinkäyttövälineiden käyttöoikeus on hallituksen puheenjohtajalla, varapuheenjohtajalla, rahastonhoitajalla tai sihteerillä kullakin yksin hallituksen päätöksen mukaisesti.